június 12.

A nagyüzem beindul

A nyitó nap négy előadása után a második napra hat produkció jutott, ami már a gyakorlott fesztiválozóknak is mélyvíznek számít, ráadásul ha valaki gyakorlatlanul logisztikázott és mindegyik előadás ismeretlen volt számára, egyet biztosan elmulasztott.

A nap előadásai közül az alkotók négyet ajánlottak már az óvodásoknak is (3-4 éves kortól), egynél szól az ajánlás kisiskolás kortól (6+), egy pedig az ifjúsági és felnőttközönségeket, a 14 év fölöttieket célozta. A nonverbalitástól a filosz hajlamúak – és kitüntetetten a bölcsész lányok – számára irodalmi ínyencségekkel tűzdelt burjánzó szövegig széles volt a skála, ami az inspirációs forrásokra ugyanúgy használható szép képzavaros jelző.

A *Moll tündér álma* az egri Harlekin Bábszínházból érkezett a Ruszt József Stúdióba. A történet egy padlásra visz, ahol Moll, a semmilyen tekintetben nem átlagos tündér él Durr nevű vendéglakójával, akivel sok hétköznapi és egyáltalán nem mindennapi csodát él át. Pont olyanokat, mint az előadás nézői élhettek át a láthatatlan mozgatók (az előadás író-rendezője, Szűcs Réka, és zeneszerzője, Zádori Szilárd) és a virtuóz mozgatást kívánó bábok tervezője (Csonka Erzsébet) jóvoltából.

A *Fehérlófia* a Ciróka Bábszínház előadásaként az otthon biztonságából nem mozdult ki. Ami viszont egyáltalán nem áll a mese hősére, ugye, hiszen ő nyughatatlanul teszi próbára a maga erejét, s megy előre hol ezért – némi öncéllal –, hol meg azért, hogy valakit legyőzzön, s ezáltal valaki mást pedig megmentsen. A nap első magyar népmeséjében, amely a fiú(s) mesén túl univerzális beavatás- és/vagy felnövéstörténetként is olvasható, mindenki, barátok, ellenségek, királylányok, de még a természet láthatatlan erői is Lendváczky Zoltánnak köszönhetően keltek életre, a mitikus idő pedig a 21. századnak mutatott tükröt.

A pécsi Bóbita Bábszínházban bemutatott mese, a *Madarak nyelve* főhőse, Mirkó, nem ambicionálta a családi molnár mesterség továbbvitelét. Azok után pláne nem, hogy rájött, érti a madarak nyelvét, akiktől aztán kapott egy jóslatot/ígéretet: „Egyet se félj, egyszer te leszel ennek az országnak a királya!” Ő pedig nekiindult, hogy azt megpróbálja beteljesíteni. Spoiler: sikerült neki.

A *Vas Laci*val folytatódott az fiú(s) mesén túl univerzális beavatás- és/vagy felnövéstörténetként is olvasható magyar népmesék sora. „A magyar mese- és mondavilág egyik legmozgalmasabb klasszikusa” – írja róla az ajánló, ami a debreceni Vojtina Bábszínház előadásában a kalandokon túl a látványra, a zenére és a szociografikus színektől sem mentes keretjátékra is igaz.

Bábszínházak koprodukciói nem túl gyakoriak, bár nem is unikálisan ritkák; bábszínházak és tánctársulatok együttműködésére viszont valamivel kevesebb példát találunk. A *Hacukaland* a kaposvári BábSzínTér és a Góbi Rita Társulat közös előadása, a közös nevező pedig a mindkét műfajra jellemző absztrakció. Egy, a reggeli készülődésről szóló táncos öltözőshow így lesz teljesen autentikus egy báb- és egy táncfesztiválon is.

A Budapest Bábszínház előadása, A Szerb Antal-kód, avagy a Pendragon legenda egy olyan séta a fikció erdejében, ahol Umberto Eco és Quentin Tarantino a túravezetők. Két felvonás az 1940-es és a 2020-as évek, a történelmi valóság és a fikció a tények és a konteók, az ismeretterjesztés és a szórakoztatás, a magas- és a popkultúra, a cizellált visszafogottság és a nem elég sok közti pengeélen. A mutatvány sikerült, a közönség hálás volt.

A bábos is ember, ezért szakmai beszélgetés dinamikája az előző estihez képest visszafogottabb volt, köszönhetően a napi előadás-mennyiségnek és a 22.30-as kezdésnek. A felvetett témák, amelyek mentén az asztaltársaságok diskurzust folytattak: erőszakos és erőszakmentes harcok; férfiak, nők, hősök ábrázolása; dramaturgiai ívek összehangolása zenével; vízió és megvalósulás (látvány), színészi jelenlét a báb előtt és mögött. Tekintsék ezeket önök is hívószónak, akár más előadásokhoz is!